分題得莫氏荷池
作者：袁甫
朝代：宋

paragraphs: 我老貧無居，借宅橫水北。
軒窗五月凉，四面繞脩竹。
方塘貯清泉，綠浄蔭湖目。
初疑青錢小，稍展圓蓋綠。
紅妝出菡萏，斂萼似羞縮。
清晨露華滋，掩苒耀容服。
風來香十里，雨過珠百斛。
全家在清凉，衾枕有餘馥。
吾師老瞿曇，六入漸驅逐。
塵囂化五濁，熱惱變三伏。
食實餐其根，對案何用肉。